**ГОТВАЧ СЕ САМОЗАПАЛВА**

**I. Обстоятелства:**

Готвач в ресторант разпалвал скара на дървени въглища, при което се е самозапалил. Според писмени и гласни показания на непреки свидетели и видно от видеозапис на охранителната камера, той е пръскал горящ огън със спирт (или друга течност за разпалване), при което бутилката с лесно запалимата течност експлодира, облива и запалва дрехите и лицето му. В следствие на тежките изгаряния той умира на следващия ден в болнично заведение.

**II. Причини за злополуката, нарушени нормативните актове и лица, допуснали нарушения:**

В хода на извършена проверка за спазване на трудовото законодателство се установи, че:

1. Работодателят не е предприел достатъчно мерки да осигури ефективен контрол за спазване правилата за безопасна работа и извършване на работата без риск за здравето и по безопасен начин, което е нарушение на чл. 16, ал. 1, т. 6 от Закон за здравословни и безопасни условия на труд, обн. ДВ., бр. 124 от 23 декември 1997 г.

2. При оценяването на риска не са обхванати всички аспекти на трудовата дейност, с цел установяване на всички възможни опасности и рискове (например оценка на риска при разпалване с леснозапалима течност на скара с дървени въглища), което е нарушение на чл. 12 от Наредба №5 за реда, начина и периодичността на извършване на оценка на риска (обн. ДВ, бр. 47 от 21.05.1999 г.).

3. Не е защитена срещу механични въздействия изолацията на захранващите кабели на удължителите и кабелите, захранващи преносими (мобилни) електроуреди, по начин, изключващ възможността за тяхното повреждане или затрупване, което е нарушение на чл. 431, ал. 2 от Правилник по безопасност и здраве при работа по електрообзавеждането с напрежение до 1000 V, обн. ДВ., бр. 21 от 11 март 2005 г.

4. Не е осигурена защита срещу опасност за поражение от електрически ток при директен допир до части, намиращи се под опасно за човека напрежение (в кухнята са намерени два броя разклонителни кутии с липсващи предпазни капачки; в коридора към кухнята е монтирано луминисцентно осветително тяло, захранващият кабел на което е изолиран с тиксо), което е нарушение на чл. 197 и чл. 200, ал. 1, т. 1 от Наредба №7 за минималните изисквания за здравословни и безопасни условия на труд на работните места и при използване на работното оборудване (обн. ДВ, бр. 88/1999 г.), във връзка с чл. 178, ал. 1 от Наредба № 3 за устройството на електрическите уредби и електропроводни линии (ДВ, бр. 90 и 91/2004 г.).

5. Не са осигурени всички разклонителни и съединителни връзки на жилата на проводниците и кабелите с изолация, равностойна на изолацията на самите проводници и кабели, в нарушение на чл. 200, ал. 1, т. 1 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ, бр. 88 от 1999 г.), във връзка с чл. 1672 от Наредба № 3 от 9 юни, 2004 г., за устройството на електрическите уредби и електропроводните линии (Обн. ДВ., бр. 90 от 13 октомври 2004 г.)

6. Работодателят не е издал заповед за спазването на изискванията за пожарна безопасност, с която следва да се определи редът за използване на отоплителни и нагревателни уреди и съоръжения. Нарушен е чл. 165, ал. 1 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ бр. 88 от 1999 г., изменена и допълнена /ДВ, бр. 88 от 1999 г.), във връзка с чл. 9, ал. 2., т. 2 от Наредба № 8121з-647 ОТ 1 октомври 2014 г. за правилата и нормите за пожарна безопасност при експлоатация на обектите, обн. ДВ., бр. 89 от 28 октомври 2014 г., попр. ДВ., бр. 105 от 19 декември 2014 г.

7. Работодателят не е осигурил организация за действия по предотвратяване и ликвидиране на вредните последствия от пожар, в т.ч. оказване на първа помощ, противопожарна охрана и условия за евакуация на работещите, както и контактите със заинтересованите служби, което е нарушение на чл. 20, ал. 1 от Закона за здравословни и безопасни условия на труд, обн. ДВ, бр. 124 от 23.12.1997 г., изм. и доп., бр. 27 от 25.03.2014 г.

8. От извършената проверка по документи се констатира, че на пострадалото лице не е връчено преди постъпване на работа копие от завереното уведомление до ТП на НАП, което е нарушение на чл. 4, ал. 3 от Наредба № 5 от 29 декември 2002 г. за съдържанието и реда за изпращане на уведомлението по чл. 62, ал. 5 от Кодекса на труда, обн. ДВ., бр. 1 от 3 януари 2003 г., изм. и доп. ДВ, бр. 30 от 1 април 2014 г.

По време на проверката са констатирани и други нарушения на трудовото законодателство, които нямат отношение към станалата трудова злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя.